Studente woedend oor Unisa-aansoekeFoto: Izelle Jacobs / Unisa Unisa het Dinsdag gesê bedrywighede op die kampus is terug na normaal nadat studente en werkers verlede week op die kampus betoog het, maar talle studente beweer dit is nie die geval nie. Volgens ŉ verklaring van die universiteit moes alle kampusse en dienssentrums verlede week gesluit word, ter wille van die veiligheid van personeel en eiendom. Hierdie persele is Dinsdag almal heropen. “Unisa-personeel, studente en ander rolspelers van die universiteit het nou vrye toegang tot alle kampusse. Registrasie by alle kampusse gaan voort,” het die verklaring gelui. Verskeie ontstoke studente het egter op sosiale media teen Unisa uitgevaar en gekla omdat hulle navrae nie beantwoord word nie. Maroela Media het ook klagtes van studente en ouers ontvang wat vertel hulle kan ten spyte van talle pogings geen antwoorde uit Unisa kry oor aansoeke of registrasies nie. Op Unisa se amptelike Facebook-blad het studente vertel hulle het die spertye van verskeie beurse se aansoeke misgeloop, omdat Unisa glo steeds nie hul aansoeke verwerk het of enige terugvoer op hul navrae gegee het nie. Verskeie studente het vertel Unisa se telefoonlyne is óf deurentyd beset óf word net nooit beantwoord nie. Sommige studente het gekla hul aansoeke is aanvaar, maar hulle het steeds nie studentenommers ontvang nie, terwyl ander beweer Unisa reageer ook nie op fakse nie. Maroela Media het Dinsdag en Woensdag verskeie kere probeer om Unisa te bereik via die nommer wat gegee word vir aansoeke- en registrasienavrae, maar dit wil voorkom asof die lyn ontkoppel is. E-posse en SMSe aan die studentehulplyn het ook onbeantwoord gebly. Maroela Media kon ook nie daarin slaag om die woordvoerder van die universiteit Woensdag per e-pos of telefonies te bereik nie. Intussen het Unisa op sy webtuiste aangedui die sperdatum vir registrasies is van 30 Januarie na 14 Februarie verleng om studente te akkommodeer. Volgens die inligting op die webtuiste het die universiteit 180 498 nuwe aansoeke vir 2016 ontvang, waarvan 58% reeds verwerk is. Die universiteit het gesê daar is geen agterstand in die verwerking van studenteregistrasies nie en 218 171 studente is reeds vir die jaar geregistreer.